《满庭芳 题二十四桥明月图》
清代·沈善宝

万树垂杨，六朝金粉，繁华独擅千秋。平山远水，大可豁吟眸。

无怪当年杜牧，销魂在、十里红楼。曾闻说，神仙富贵，跨鹤也来游。

句留。却不道，春风明月，尽付名流。看竹帘半卷，绿蚁轻浮。

飞盏狂吟未了，香尘遍、廿四桥头。谁还问，玉钩斜畔，芳草暗生愁。

作者简介：沈善宝，字湘佩，钱塘人。吏部郎中武凌雪继室。有《鸿雪楼诗集》。